**Hermes** ili **Hermo** (grč. **Ἑρμῆς**, *Hermễs*) je starogrčki glasnik bogova, zaštitnik putnika i lopova, pastira, pjesnika, atletičara i trgovaca; Zeusov i Majin sin. Hermesov je pandan u rimskoj mitologiji Merkur. Egipćani su ga poistovjećivali s Thothom pa je nastala legenda o Hermesu kao bogu mudrosti.

Etimologija
-----------

Za Hermesovo se grčko ime mislilo da dolazi od grčke riječi ἕρμα, *herma* koja označava kamen; kvadratni ili pravokutni stup s Hermesovom glavom na vrhu, a muškim genitalijama na dnu. No, vjerojatnije je da je obrnuto, da je imenovanje stupova došlo od njegova imena. Od njegova su imena izvedene riječi *hermetičan* koja označava nešto zatvoreno, budući da bi on, kao glasnik bogova, premostio komunikacijski jaz između bogova i ljudi. Na grčkom je *hermaion* označavalo sretan pronalazak. Isprva je Hermes bio falični bog.

Karakteristike
--------------

Artus Quellinus: Merkur (Hermesov rimski pandan), sa svojim simbolima, 17. stoljeće
Hermesovi su simboli pijevac i kornjača, a može ga se prepoznati po putničkoj kapi (*petasus*), torbi, krilatim sandalama (*talaria*) i glasničkom štapu - grč. *kerykeion* s astrološkim simbolom bika ili pak štap kaducej sa zmijama. Nosio je odjeću putnika, radnika ili pastira.

Ovidije daje kratak opis u svojim *Metamorfozama*:

> Odmah na glavu klobuk i krila na noge ovaj  
> 
> Metne, a u ruku jaku uspavljivu šibljiku uzme;  
> 
> Jupiter-boga sin učinivši sve to iz dvora  
> 
> Očinih na zemlju skoči i onda skine sa glave  
> 
> Klobuk i ostavi krila te šibljiku samo zadrži,  
> 
> Kojom koze ko pastir po zahodnim poljima goni.
> 
> 
> 

Hermes je odan Zeusu, prati duše mrtvih u podzemlje, k Hadu. Izumitelj je vatre koju čuva Hefest, a ukrao ju je Prometej. Također je izumio liru i sirinks koje je potom razmijenio s Apolonom. Izmislio je i mnoge vrste utrka i boksački sport te je zaštitnik atletičara i sportaša. Često je jedini bog koji može ulaziti i izlaziti u Had bez ograničenja, uz samog Hada i Perzefonu.

Hermesovi epiteti
-----------------

Ovi epiteti vežu se uz Hermesove zadaće:

* *Acacesius* (akakijski)
* *Argeiphontes* (ubojica Arga, diva)
* *Charidotes* (koji daje šarm)
* *Criophorus* (ovnonosac)
* *Cyllenius* (rođen na Kileni)
* *Diaktoros* (glasnik)
* *Dolios* (projektant)
* *Enagonios* (vezan uz igre, olimpijske)
* *Enodios* (na cesti)
* *Epimelius* (čuvar jata)
* *Eriounios* (srećonoša)
* *Psychopompos* (pratitelj mrtvih)

Rođenje
-------

Hermesa je rodila nimfa Maja na brdu Kileni u Arkadiji. Maja je bila jedna od Plejada, Atlantova kći. U Homerskim himnama opisano je rađanje boga Hermesa. Njegovu je majku Maju tajno oplodio Zeus te je ona zamotala dijete u povoje, ali je ono pobjeglo dok je spavala.

Hermesova djeca
---------------

* Abder - Heraklov ljubavnik.
* Autolik - princ lopova, Odisejev pradjed.
* Eros - (Kupid, Kupidon), s Afroditom.
* Hermafrodit - dvospolni potomak, s Afroditom.
* Pan - polujarac-polučovjek, s nimfom Driopom.
* Prijap - s Afroditom, falični bog, bog plodnosti, preuzeo ulogu faličnog boga od svog oca.
* Tiha ili Fortuna - s Afroditom, božica sreće.

Hermes i Arg
------------

Argeiphontes, Hermesov epitet koji označava Argova ubojicu, pridan mu je pošto je ubio diva Arga s mnoštvom očiju koji je pazio na nimfu Iju, Zeusovu ljubavnicu, u Herinu svetištu u gradu Argu. Hermes je, na Zeusovu zapovijed, uspavao Arga, a potom iskoristio čaroliju da mu zatvori sve oči, a potom mu je odsjekao glavu. Njegove su oči zatim postavljene u paunov rep, a paun je postao Herin simbol. Kasnije je Hera nastavila goniti Iju poslavši na nju (bila je u obličju junice) obada da je progoni po svijetu i da joj smeta. Ija je na posljetku stigla do Egipta gdje je štovana kao božica Hator.

Vanjske veze
------------

***Hermes*** na Wikimedijinoj ostavi

* Hermes u klasičnoj literaturi i umjetnosti]
* Hermes u grčkoj mitologiji